Α.Ο. Χαϊδαρίου

Ο **Αθλητικός Όμιλος Χαϊδαρίου** είναι ελληνικό ποδοσφαιρικό σωματείο το οποίο εδρεύει στο Χαϊδάρι και ιδρύθηκε το 1937. Επίσημα χρώματα του αποτελούν το μπλε και το κόκκινο. Χρησιμοποιεί ως αγωνιστική έδρα το Δημοτικό Γήπεδο Χαϊδαρίου «Τάκης Χαραλαμπίδης» το οποίο έχει χωρητικότητα 600 θέσεων. Την περίοδο 2005–2010 αγωνιζόταν στα επαγγελματικά πρωταθλήματα με την επωνυμία «**Αθλητικός Όμιλος Χαϊδαρίου [[Ποδοσφαιρική Ανώνυμη Εταιρεία]]**» και με τον διακριτικό τίτλο «**Α.Ο. Χαϊδαρίου [[Ποδοσφαιρική Ανώνυμη Εταιρεία|Π.Α.Ε.]]**».

## Ιστορία
Ο Αθλητικός Όμιλος Χαϊδαρίου ιδρύθηκε το 1937 και τα πρώτα χρώματα της ομάδας ήταν το κίτρινο και το μαύρο, τα οποία αντικαταστάθηκαν περίπου 40 χρόνια αργότερα από το μπλε και το κόκκινο. Στο έμβλημα του συλλόγου εικονίζεται η θέα Αθηνά. Το 1958 ο Α.Ο. Χαϊδαρίου αγωνίστηκε για πρώτη φορά στο πρωτάθλημα της Ε.Π.Σ. Αθηνών. Στις αρχές τις δεκαετίας του 1980 κατασκευάστηκε το πρώτο γήπεδο του Α.Ο. Χαϊδαρίου το γήπεδο «Σιδηρόπουλου» στην Ιερά Οδό. Το 1986 η ομάδα του Χαϊδαρίου ανέβηκε για πρώτη φορά στη Δ΄ Εθνική, ενώ το 1990 κατέκτησε το πρωτάθλημα και ανέβηκε για πρώτη φορά στη Γ΄ Εθνική. 

Στην Γ΄ Εθνική αγωνίστηκε για 6 χρονιές, χάνοντας την άνοδο στην Β΄ Εθνική για 2 βαθμούς το 1992. Το 1993 αγωνίστηκε για πρώτη φορά στο νεόκτιστο δημοτικό στάδιο στο Δάσος Χαϊδαρίου. Το 1996 υποβιβάστηκε από την Γ΄ Εθνική και εν συνεχεία αγωνίστηκε στην Δ΄ Εθνική. Το 2003 υπήρξε φιναλίστ του Κυπέλλου Ε.Π.Σ. Αθηνών με αντίπαλο τον κυπελλούχο Ηλυσιακό. Το 2004 κατέκτησε το πρωτάθλημα του 8ου ομίλου της Δ΄ Εθνικής και κέρδισε την επάνοδο στην Γ΄ Εθνική, ενώ την ίδια χρονιά κατέκτησε το Κύπελλο Ε.Π.Σ. Αθηνών, νικώντας στον τελικό τον Α.Σ. Σούρμενα αλλά και το Κύπελλο Ελλάδας ερασιτεχνών, νικώντας στον τελικό τον Αιολικό Μυτιλήνης. Με την επιστροφή του στην Γ΄ Εθνική, το 2005 τερμάτισε στη 2η θέση και ως δευτεραθλητής κέρδισε την πολυπόθητη άνοδο στην Β΄ Εθνική. Στο πρωτάθλημα της Β΄ Εθνικής αγωνίστηκε τρεις συνεχόμενες περιόδους και πιο συγκεκριμένα τις σεζόν 2005–06, 2006–07 και 2007–08. 

Στις 9 Νοεμβρίου του 2006, ο Α.Ο. Χαϊδαρίου πέτυχε τη σπουδαιότερη νίκη της ιστορίας του, καθώς επικράτησε της ΑΕΚ, στο γήπεδο Σταύρος Μαυροθαλασσίτης, για την φάση των 32 του Κυπέλλου Ελλάδας της περιόδου 2006–07, με 5-4 στη διαδικασία των πέναλτι. Στην επόμενη φάση του Κυπέλλου Ελλάδας το Χαϊδάρι αναμετρήθηκε με τον κάτοχο του τροπαίου, Ολυμπιακό και γνώρισε την ήττα με 3-1. Σε εκείνον τον αγώνα οι "κυανέρυθροι" είχαν προηγηθεί με τον Νικήτα Τουρνά στο 5' όμως στη συνέχεια δέχτηκαν τρία γκολ από τους Χάρη Παππά, Φέλιξ Μπόρχα και Γιάννη Οκκά.

Το 2008 ο Α.Ο. Χαϊδαρίου υποβιβάστηκε στη Γ΄ Εθνική κατηγορία, το 2010 υποβιβάστηκε στο περιφερειακό Πρωτάθλημα και από το 2011 μέχρι το 2023 η ομάδα αγωνιζόταν στην Α΄ κατηγορία της Ε.Π.Σ. Αθηνών. 

Το 2014 κατέκτησε το πρωτάθλημα του 1ου ομίλου της Α΄ Ε.Π.Σ.Α. και προκρίθηκε στο πρωτάθλημα πρωταθλητριών Ε.Π.Σ. μέσω του οποίου διεκδίκησε την άνοδο στην Γ΄ Εθνική, χωρίς όμως επιτυχία.

Το 2023 κατέκτησε ξανά το πρωτάθλημα της Ε.Π.Σ. Αθηνών και προκρίθηκε στο πρωτάθλημα πρωταθλητριών Ε.Π.Σ., από το οποίο κατέκτησε την άνοδο στην Γ΄ Εθνική στην οποία αγωνίζεται μέχρι σήμερα.

Το 2025, το Χαϊδάρι στέφεται για δεύτερη φορά κυπελλούχος Αθηνών, νικώντας τον Α.Ο. Βριλησσίων στους 16, τον Ήφαιστο Περιστερίου στα προημιτελικά και τον Φωστήρα στα ημιτελικά για να φτάσει στον μεγάλο τελικό. Εκεί πέτυχε τον Απόλλωνα, τον οποίο νίκησε 3-2 στην παράταση.

## Τίτλοι
* 2 Πρωταθλήματα Δ΄ Εθνικής: 
** 1989–90 (6ος όμιλος)
** 2003–04 (8ος όμιλος)
* 3 Πρωταθλήματα Α΄ Ε.Π.Σ. Αθηνών: 
** 1985–86 (2ος Όμιλος)
** 2013–14 (1ος όμιλος)
** 2022–23 (1ος Όμιλος)
* 1 Πρωτάθλημα Β΄ Ε.Π.Σ. Αθηνών: 
** 1975–76 (1ος όμιλος)
* 1 Κύπελλο Ελλάδας ερασιτεχνών: 
** 2004
* 2 Κύπελλα Ε.Π.Σ. Αθηνών: 
** 2003–04, 2024–25

## Διαδρομή στα εθνικά πρωταθλήματα

#### Σύνολα συμμετοχών στα εθνικά πρωταθλήματα

## Φίλαθλοι
Το 2003 έγινε η πρώτη προσπάθεια οργάνωσης των φιλάθλων του Χαϊδαρίου. Με τις ευλογίες της διοίκησης, δημιουργήθηκε σύνδεσμος φιλάθλων, που έκλεισε το καλοκαίρι του 2004, λόγω της κούρασης που είχε συσσωρευτεί στους διοικούντες του συνδέσμου. 

Το 2006, με την ομάδα πλέον στη Β΄ Εθνική, έγινε νέα προσπάθεια συσπείρωσης, αρχικά σε μια καφετέρια απέναντι από το γήπεδο όπου παρευρέθηκαν κάπου στα 80 άτομα. Έτσι, δημιουργήθηκε νέος σύνδεσμος φιλάθλων, αυτή τη φορά με την ονομασία **West Siders**. 

Σε αντίθεση με τον *Σ.Φ.Α.Ο.Χ.*, οι West Siders λειτουργούν επιτυχώς μέχρι και σήμερα, αριθμώντας κάπου στα 600 μέλη στα δίκτυα κοινωνικής δικτύωσης.

## Δείτε επίσης
* Κατάλογος ποδοσφαιρικών σωματείων Ε.Π.Σ. Αθηνών

## Παραπομπές


## Εξωτερικοί σύνδεσμοι
* 
* Ο Α.Ο. Χαϊδαρίου στην Ε.Π.Σ. Αθηνών

*
Κατηγορία:Αθλητικοί σύλλογοι Αθήνας
Κατηγορία:Ιδρύσεις αθλητικών συλλόγων το 1937
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1937